Document ID: /roh_data/filtered/fineweb-2-filterrobots_roh.jsonl.gz/11747

Il pli baud 4 emnas ed il pli tard 3 emnas avant ina votaziun u in'elecziun federala As vegn tramess il material correspundent. Responsabla per la spediziun è la vischnanca, en la quala Vus avais il dretg da votar.
Ins ha duas pussaivladads:
Dar giu la vusch en il local da votaziun da Vossa vischnanca da domicil
Vus pudais dar giu Vossa vusch directamain a l'urna. Prendai cun Vus in document d'identitad (carta d'identitad u passaport) sco er il material da votar u material electoral. Observai exactamain l'instrucziun agiuntada.
Attenziun:
Scleri nua ch'il local da votaziun da Vossa vischnanca sa chatta sco er durant tge dis ed uras ch'el è avert. Questas infurmaziuns chattais Vus normalmain sin la cuverta che cuntegna il material da votar. As drizzai en cas d'intschertezzas directamain a Vossa vischnanca.
Sche Svizras e Svizzers a l'exteriur vegnan en Svizra per in'elecziun u ina votaziun e vulan ir a prender il material da votar directamain tar la vischnanca da votaziun, ston els infurmar la vischnanca almain 6 emnas avant il termin da votaziun, per ch'il material na vegnia betg tramess a l'exteriur.
Votaziun per correspundenza
Vus pudais votar per correspundenza. Per quest intent emplenis Vus il cedel da votar ed al tramettais per posta a Vossa vischnanca da votaziun. Duvrai il material da votar u il material electoral e suandai l'instrucziun che Vus avais survegnì da Vossa vischnanca ensemen cun quest material. Er las Svizras ed ils Svizzers a l'exteriur pon votar u eleger per correspundenza. Quai funcziuna da medema maniera sco la votaziun per correspundenza en Svizra.
Attenziun:
Vus pudais votar u eleger per correspundenza, uschespert che Vus avais survegnì Voss material da votar u Voss material electoral.
Observai ils termins da consegna da la posta.
Tut tenor chantun u vischnanca stuais Vus francar sez la cuverta da resposta.
Differentas vischnancas plazzeschan supplementarmain ina chascha da brevs per consegnar la cuverta gia avant la dumengia da votaziun u d'elecziun, senza stuair francar la cuverta. Verifitgai però, fin cura ch'igl è maximalmain pussaivel da bittar en Vossa cuverta.
- Nagins resultats